ગ્રામીણ વિસ્તારોમાં શાખાઓ તો ખૂલી – અને જો ગરીબો – ખેડૂતોનું કલ્યાણ થવાનું હોય – તો દુર્દશા કેમ થઈ? બેન્કોએ પ્રામાણિક અને કુશળ કામગીરી કરી હોત તો ખેડૂતોની આત્મહત્યાઓ શરૂ થઈ હોત નહિ, પણ લોન મેળવવા માટે નેતાઓના – દલાલો હતા. આ પછીના યુગમાં લોનમેળા શરૂ થયા તે યાદ છે? કેટલી લોન કોને મળી? આ સમાજવાદી સપાટો છેક 1991 સુધી ચાલ્યો! એ પહેલાં 1977માં જનતા સરકાર આવી. અનેક સરકાર આવી અને ગઈ, પણ જાહેર ક્ષેત્રની બેન્કોનો પ્રશ્ન કોણ પૂછે? ‘ગરીબવિરોધી’ કોણ બને? 1991માં અર્થતંત્રની હાલત કથળી ગઈ ત્યારે વડા પ્રધાન પી. વી. નરસિંહરાવ હતા. નાણાં ખાતું ડો. મનમોહન સિંહને સોંપાયું ત્યારે વિશ્વબેન્કની મદદ મેળવવા માટે ‘પાસવર્ડ’ ડો. સિંહનું નામ હતું! આર્થિક સુધારા શરૂ થયા. ખાનગી બેન્કોને લાઇસન્સ મળ્યાં, પણ જાહેર ક્ષેત્રની બેન્કો યથાવત્ રહી!